google/wiki40b huggingface dataset:
ΕΝ.Α.Δ. Πόλης Χρυσοχούς

Ιστορία

Από το 1994 έως το 2003, η ΕΝ.Α.Δ. συμμετείχε στα αγροτικά πρωταθλήματα της Ποδοσφαιρικής Ομοσπονδίας Αγροτικών Σωματείων Πάφου (ΠΟΑΣΠ). Το 2003 κατέκτησε το Πρωτάθλημα ένταξης ΣΤΟΚ. Ως αποτέλεσμα εντάχθηκε στις τάξεις της Κυπριακής Ομοσπονδίας Ποδοσφαίρου (ΚΟΠ) ως ομάδα Δ΄ κατηγορίας.

Ακαδημίες ΕΝ.Α.Δ.

Η ΕΝ.Α.Δ. διαθέτει τμήματα ακαδημιών U-21, U-17 και U-15 και συμμετέχει στα αντίστοιχα πρωταθλήματα.
Βλάντισλαφ Α΄ ο Βραχύς

Βιογραφία

Ήταν γιος τού Καζιμίρ Α΄ δούκα της Κουγιάβιας και της Ευφορσύνης των Πιαστ-Σιλεσίας, κόρης τού Καζιμίρ Α΄ δούκα τού Οπόλε. 
Κληρονόμησε ένα μικρό μερίδιο των πατρικών εδαφών, αλλά καθώς μερικοί αδελφοί του απεβίωναν νέοι, το μερίδιό του αυξανόταν. Όταν απεβίωσε ο ετεροθαλής αδελφός του Λεσέκ Β΄ ο μέλας, υψηλός δούκας της Πολωνίας, ο Βλάντισλαφ Β΄ προσπάθησε να κυβερνήσει το κύριο δουκάτο της Κρακοβίας το 1289· αν και ο ανταγωνιστής του Μπολέσλαφ Β΄ δούκας της Μαζοβίας αποσύρθηκε, δεν τα κατάφερε. Κατά τη διάρκεια της κυριαρχίας τού Βεγκεσλάου Β΄ της Βοημίας (και βασιλιά της Πολωνίας το 1300-05) εξορίστηκε, επέστρεψε όμως, όταν εκείνος απεβίωσε και ανέλαβε μερικά δουκάτα. Το 1306 δολοφονήθηκε ο Βεγκέσλαος Γ΄ της Βοημίας (και βασιλιάς της Πολωνίας 1305-06), γιος τού προηγουμένου, και τότε ο Βλάντισλαφ Α΄ κέρδισε την Κρακοβία. Έπειτα από την αποβίωση τού συμμάχου του Πρζέμυσλ Β΄ της Πολωνίας, απέκτησε προσωρινά τον έλεγχο μέρους της Μεγάλης Πολωνίας, μετά τον έχασε και τον ανέκτησε αργότερα. Κατέκτησε το Γκντανσκ της Πομερανίας και το άφησε σε κυβερνήτες της οικογένειάς του. Για την άμυνα της περιοχής του απευθύνθηκε στους Τεύτονες Ιππότες, που όμως απαίτησαν μετά ένα υπερβολικό ποσό ή εναλλακτικά την ίδια τη γη. Αυτό οδήγησε σε εκτεταμένες διαμάχες, που δεν επιλύθηκαν με παπική δίκη, ούτε όταν ο Βλάντισλαφ Β΄ απεβίωσε.
Το μεγαλύτερο επίτευγμά του ήταν η απόκτηση της παπικής άδειας να στεφθεί βασιλιάς της Πολωνίας το 1320. Η στέψη έγινε για πρώτη φορά στον καθεδρικό Βάβελ της Κρακοβίας. Απεβίωσε το 1333 και η βασιλεία του ακολουθήθηκε από την εξουσία τού πιο γνωστού γιου του, τού Καζιμίρ Γ΄ τού μεγάλου.
Λεοπόλδος της Λωρραίνης

Οριστικά δούκας της Λωρραίνης

Με την συνθήκη του Ρίσβικ στις 30 Οκτωβρίου 1697 ο Λεοπόλδος επανήλθε σαν δούκας στην Λωρραίνη όπως ήταν η επιθυμία της μητέρας του που πέθανε αμέσως μετά, στις 17 Αυγούστου 1698 έκανε θριαμβευτική είσοδο στην πρωτεύουσα Νανσύ. Στην εξωτερική του πολιτική προσπάθησε να διατηρήσει καλές σχέσεις με τη Γαλλία παντρεύτηκε την ανιψιά του βασιλιά Λουδοβίκου ΙΔ΄ Ελισάβετ - Καρλόττα της Ορλεάνης που έφερε στον φτωχό δούκα μια τεράστια προίκα 900.000 λιβρών. Έκανε με την σύζυγο του 13 παιδιά από τα οποία μόνο τα πέντε επέζησαν, τα τρία από αυτά πέθαναν τον Μάιο του 1711 μέσα σε μια βδομάδα από ευλογιά στον δουκικό πύργο του Λυνεβίλ. Έκτισε ξανά και ανακαίνισε τα ανάκτορα του στο Λυνεβίλ στα πρότυπα των Βερσαλλιών,  προσπάθησε να εγκαινιάσει ένα νέο σύστημα με την απελευθέρωση των δούλων αλλά απέτυχε γιατί το αντίτιμο που ζητούσαν τα αφεντικά τους ήταν πολύ ψηλό. Το 1725 απέτυχε να παντρέψει την κόρη του Άννα Καρλόττα με τον νεαρό βασιλιά της Γαλλίας Λουδοβίκο ΙΕ΄, αντέδρασε ο πρωθυπουργός του Λουδοβίκος Ερρίκος που δεν ήθελε γάμο με απόγονο από τον εχθρικό Οίκο της Ορλεάνης, η κόρη του Άννα Καρλόττα απογοητευμένη έγινε μοναχή.
Χερμάν Βάργας Γιέρας

Βιογραφία

Γεννήθηκε στις 19 Φεβρουαρίου 1962 στην Μπογκοτά. Αποφοίτησε από το Πανεπιστήμιο του Ροσάριο, όπου έλαβε πτυχίο νομικής, και πήγε στην Ισπανία για να πάρει διδακτορικό στις Πολιτικές Επιστήμες στο Πανεπιστήμιο της Μαδρίτης. Είναι εγγονός του πρώην προέδρου της Κολομβίας Κάρλος Γιέρας Ρεστρέπο και ανεψιός του πρώην υποψήφιου για την προεδρία Κάρλος Γιέρας ντε λα Φουέντε.
Λευτέρης Κανακάκις

Βιογραφία

Γεννήθηκε το 1934 στο Ρέθυμνο και σπούδασε από το 1954 ως το 1960 στην Ανωτάτη Σχολή Καλών Τεχνών με καθηγητές τους Σπύρο Παπαλουκά και Γιάννη Μόραλη. Με την ολοκλήρωση της φοίτησης στην ΑΣΚΤ κέρδισε υποτροφία και συνέχισε στις σπουδές του στο Παρίσι μέχρι το 1966. Με την επιστροφή του στην Ελλάδα, παρέδωσε μαθήματα στο προπαρασκευαστικό τμήμα της ΑΣΚΤ (1968 -1978) και έγραψε βιβλίο για χρήση των σπουδαστών. Πέθανε στην Αθήνα το 1985.
Πραγματοποίησε την πρώτη του ατομική έκθεση το 1960 στο Ρέθυμνο και συνέχισε τα επόμενα χρόνια τις ατομικές και ομαδικές εκθέσεις στην Ελλάδα και στο εξωτερικό. Το 1983 οργανώθηκε στο Ηράκλειο αναδρομική έκθεση των έργων του και ταυτόχρονα τιμήθηκε από τον δήμο της πόλης με το Ζ' βραβείο Καζαντάκη. Το 1986, ένα χρόνο μετά το θάνατο του Κανακάκι, πραγματοποιήθηκε παρόμοια έκθεση από την Εθνική Πινακοθήκη.

Τεχνοτροπία

Ο Κανακάκις σε αντίθεση με σύγχρονους του καλλιτέχνες δεν επηρεάστηκε από τις αφαιρετικές μορφές που κυριαρχούσαν εκείνη την περίοδο αλλά επηρεάστηκε από την παραστατική ζωγραφική παλιότερων και σύγχρονων καλλιτεχνών. Ασχολήθηκε αρχικά με την απεικόνιση νεκρών φύσεων και εσωτερικών χώρων, τα οποία αποδίδονταν με νατουραλιστική διάθεση και με έμφαση σε συγκεκριμένα αντικείμενα. Αργότερα εισήγαγε στα έργα του αντικείμενα συμβολικού χαρακτήρα ενώ μέσα από τη δουλειά του λαμβάνει κριτική στάση απέναντι στην πολιτική κατάσταση της εποχής του. Κατά την τελευταία φάση της ζωής του στράφηκε στο γυναικείο γυμνό και το πορτρέτο.
Επαμεινώνδας Δημητρίου

Βιογραφικά στοιχεία

Γεννήθηκε στο Χλεμποτσάριο Θηβών το 1847. Πατέρας του ήταν ο προύχοντας του δήμου Τανάγρας Αναγνώστης Δημητρίου. Σχολείο πήγε στη Θήβα και κατόπιν σπούδασε στην Αθήνα. Εργάστηκε σε διάφορες δημόσιες υπηρεσίες και ασχολήθηκε με τα πολιτικά, κυρίως από το 1881, όταν και εκλέχτηκε βουλευτής εκλογικής περιφέρειας Θηβών στις εκλογές του 1881.
Απεβίωσε στην Αθήνα το 1898.
Όθων Γ΄ του Χάρμπουργκ

Βιογραφία

Ήταν ο 5ος γιος του Όθωνα Β΄ πρίγκιπα του Χάρμπουργκ και της Χέντβιχ των Κίρκσενα, κόρης του Έννο Β΄ κόμη της Ανατολικής Φρισίας. Το 1603 απεβίωσε ο πατέρας του. Ο πρώτος αδελφός του Όθων-Ερρίκος είχε αποβιώσει 12 έτη πριν και ο δεύτερος Ιωάννης-Φρειδερίκος είχε αποποιηθεί της εξουσίας. Έτσι τον διαδέχθηκαν ο Γουλιέλμος-Αύγουστος και ο Χριστόφορος ως συγκυβερνήτης.
Το 1606 απεβίωσε ο Χριστόφορος και τον διαδέχθηκε ο Όθων Γ΄ ως συγκυβερνήτης του πριγκιπάτου του Χάρμπουργκ, μαζί με τον Γουλιέλμο-Αύγουστο. Η σχέση τους ήταν αρμονική. Επειδή ο Όθων Γ΄ δεν είχε τέκνα και ο αδελφός του ήταν άγαμος, το πριγκιπάτο θα κληροδοτείτο σε κάποιον συγγενή τους Γουέλφο. Συμφώνησαν με τον δεύτερο εξάδελφό τους Χριστιανό πρίγκιπα του Λύνεμπουργκ να πληρώσει το χρέος τους, που ήταν περισσότερο από 150.000 τάληρα και το 1630 ανακοίνωσαν επίσημα την απόφασή τους να τους διαδεχθεί.
Ο Όθων Γ΄ απεβίωσε το 1641 στο Χάρμπουργκ και στο πριγκιπάτο έμεινε μόνος κύριος ο αδελφός του Γουλιέλμος-Αύγουστος. Το επόμενο έτος απεβίωσε και ο αυτός και το πριγκιπάτο κληροδοτήθηκε στα δεύτερα εξαδέλφια τους.

Οικογένεια

Το 1621 νυμφεύτηκε την 6η εξαδέλφη του Χέντβιχ των Γουέλφων, κόρη του Ιουλίου πρίγκιπα του Βολφενμπύτελ, αλλά δεν απέκτησε απογόνους.
Στερεό του Αϊνστάιν

Πειραματικά δεδομένα

Το βασικό εμπειρικό δεδομένο της εποχής για πολλά στερεά ήταν ότι η θερμοχωρητικότητά τους είναι περίπου ίση με 3R ανά γραμμομόριο ουσίας, όπου R η παγκόσμια σταθερά των αερίων (νόμος των Dulong-Petit). Αυτό βρισκόταν σε συμφωνία με την Κλασική Φυσική, σύμφωνα με την οποία η ειδική θερμότητα πρέπει να είναι ανεξάρτητη της θερμοκρασίας. Ανεξάρτητα πειραματικά δεδομένα έδειξαν όμως ότι η θερμοχωρητικότητα μεταβάλλεται σύμφωνα με τη θερμοκρασία, πλησιάζοντας το μηδέν καθώς η θερμοκρασία τείνει στο απόλυτο μηδέν.

Ρεαλιστικότερα μοντέλα

Αν και η ακριβής μοντελοποίηση της εξάρτησης της θερμοχωρητικότητας των διαφόρων στερεών από τη θερμοκρασία είναι ένα περίπλοκο ζήτημα που απαιτεί εκτενή χρήση υπολογιστικών τεχνικών (οι λεπτομέρειες των οποίων εξαρτώνται από τη χημική σύσταση του κάθε στερεού), υπάρχουν ορισμένα ακριβέστερα αναλυτικά θεωρητικά μοντέλα από το εκείνο του Αϊνστάιν. Ένα τέτοιο μοντέλο είναι εκείνο του Debye, το οποίο είναι σε θέση να εξηγήσει τη συμπεριφορά της θερμοχωρητικότητας σε χαμηλές θερμοκρασίες (σε αντίθεση με εκείνο του Αϊνστάιν).
Αντίδραση αυτοξειδοαναγωγής

Αντιδράσεις αυτοξειδοαναγωγής ονομάζονται οι οξειδοαναγωγικές αντιδράσεις στις οποίες το οξειδούμενο και το αναγόμενο είναι το ίδιο στοιχείο. Στις αντιδράσεις αυτοξειδοαναγωγής ένα μέρος των ατόμων του ίδιου στοιχείου οξειδώνεται και συγχρόνως ένα άλλο μέρος αυτών ανάγεται. Για να συμβεί αυτό θα πρέπει το στοιχείο αφενός μεν να διαθέτει τουλάχιστον τρεις αριθμούς οξείδωσης, αφετέρου δε να απαντάται στην ένωση με έναν ενδιάμεσο αριθμό οξείδωσης. Συνήθως τα αλογόνα, λόγω των πολλών αριθμών οξείδωσης που διαθέτουν, λαμβάνουν μέρος σε τέτοιες αντιδράσεις.

Για παράδειγμα στην παρακάτω αντίδραση :
τα πέντε από τα έξι άτομα χλωρίου ανάγονται από αριθμό οξείδωσης 0 σε -1 και ταυτόχρονα ένα άτομο χλωρίου οξειδώνεται από αριθμό οξείδωσης 0 σε +5. Το Cl₂ δηλαδή είναι ταυτόχρονα και αναγωγικό και οξειδωτικό σώμα, ενώ το υδροξείδιο του καλίου (ΚΟΗ) δε συμμετέχει στο φαινόμενο και απλά δημιουργεί το βασικό περιβάλλον για την πραγματοποίηση της αντίδρασης.

Ένα άλλο παράδειγμα όπου συμμετέχει το άτομο του θείου (S) είναι :
Αναστάσιος Μπακαλμπάσης

Βιογραφία

Γεννήθηκε και μεγάλωσε στην Καλλίπολη της Ανατολικής Θράκης.
Αποφοίτησε από τη Μεγάλη Σχολή του Γένους στην Κωνσταντινούπολη και στη συνέχεια σπούδασε Νομικά στην Κωνσταντινούπολη, στο Βέλγιο και το Παρίσι και οικονομικά στη Γενεύη της Ελβετίας.
Εκλέχτηκε βουλευτής Καλλίπολης το 1920 και από το 1923 βουλευτής Ροδόπης σε αλλεπάλληλες εκλογικές αναμετρήσεις (1926, 1928, 1932, 1933). Δύο φορές (1929, 1933) εξελέγη και αριστίνδην γερουσιαστής από τον Εκλογικό Σύλλογο Βουλής και Γερουσίας. 
Το 1923 συμμετείχε στη σύσκεψη της Λωζάνης μαζί με τον Ελευθέριο Βενιζέλο με την ιδιότητα του δεύτερου γραμματέα. Πολιτικά ήταν ενταγμένος στο κόμμα της Δημοκρατικής Ένωσης του Αλέξανδρου Παπαναστασίου και διατέλεσε υπαρχηγός του Κόμματος.
Έγραψε διατριβές ιστορικού και οικονομικού περιεχομένου καθώς και διατριβή περί της Αγροτικής Νομοθεσίας από τον Μεσαίωνα μέχρι τον 20ο αιώνα. Υπήρξε εισηγητής νομοσχεδίων για την αναθεώρηση του Αγροτικού Νόμου και για τις καπνοκαλλιέργειες.
Ως υπουργός Αεροπορίας το 1948 επί κυβερνήσεως Θεμιστοκλή Σοφούλη μερίμνησε για την κατασκευή και λειτουργία στην Κομοτηνή πολιτικού αεροδρομίου. Δύο Αεροπορικές εταιρείες, η ΤΑΕ και η ΕΛΛΑΣ πραγματοποιούσαν καθημερινά πτήσεις προς Αθήνα, Θεσσαλονίκη, Αλεξανδρούπολη και Καβάλα με αεροσκάφη DC3-Dacota τα οποία μετέφεραν 22 επιβάτες.
Avro 627 Mailplane

Σχεδιασμός και ανάπτυξη

Το Avro 608 Hawk ήταν μαχητικό βασισμένο στο Antelope με κινητήρα Bristol Jupiter. Παρόλο που ξεκίνησε η κατασκευή του πρωτοτύπου, αυτό παρέμενε ημιτελές όταν αποφασίστηκε επανασχεδιασμός με χρήση του κινητήρα Armstrong Siddeley Panther των 540 hp (με την ονομασία Avro 622). Οι Canadian Airways είχαν την περίοδο εκείνη ανάγκη νέου αεροσκάφους αεροπορικού ταχυδρομείου. Έτσι, ο αρχισχεδιαστής της Avro Ρόυ Τσάντγουικ (Roy Chadwick) επανασχεδίασε εκ νέου το ημιτελές πρωτότυπο, πλέον με την ονομασία Avro 627 Mailplane.
Το 627 ήταν ένα μονοκινητήριο διπλάνο με κινητήρα Panther των 525 hp. Διέθετε συμβατικό σύστημα προσγείωσης για προσαπογείωση σε αεροδρόμια ενώ ήταν δυνατή η τοποθέτηση πλωτήρων για χρήση σαν υδροπλάνο. Το μοναδικό πρωτότυπο (G-ABJM) πιστοποιήθηκε στις 2 Αυγούστου 1931 και στην συνέχεια στάλθηκε στον Καναδά για δοκιμές. Παρόλο που οι δοκιμές ήταν επιτυχείς, η εταιρεία δεν αγόρασε αεροσκάφη διότι η καναδική κυβέρνηση έκανε περικοπές στις επιδοτήσεις της πολιτικής αεροπορίας με συνέπεια οι Canadian Airways να αδυνατούν οικονομικά να αγοράσουν νέα αεροσκάφη. Το Mailplane στάλθηκε πίσω στην Μεγάλη Βρετανία.
Το 1932, μετά από την επιστροφή του από τον Καναδά, το αεροσκάφος συμμετείχε στον King's Cup Race, όπου κατέγραψε την υψηλότερη ταχύτητα (283 km/h), Στην συνέχεια μετατράπηκε σε αεροσκάφος δοκιμών για τον κινητήρα με την ονομασία Avro 654. Η επιχειρησιακή του ζωή σε αυτό τον ρόλο ήταν σύντομη: το 1934 διαλύθηκε.
Πανελλήνιο πρωτάθλημα καταδύσεων 1968

Το Πανελλήνιο πρωτάθλημα καταδύσεων για το έτος 1968 διεξήχθη στο Ολυμπιακό Κολυμβητήριο τον μήνα Σεπτέμβριο του έτους, με την βαθμολογία των συλλόγων να μην προσμετράται για 1η φορά στο σύνολο των βαθμολογιών των πανελληνίων αγώνων κολύμβησης και πρωταθλητής σύλλογος ανακηρύχθηκε ο Ναυτικός Όμιλος Καλαμακίου.
Κλαύδιος Γοτθικός

Η ανάρρηση στον θρόνο

Η καταγωγή του Κλαύδιου ήταν από περιώνυμη ιλλυρική οικογένεια της Δαρδανίας. Διακρίθηκε για τις στρατιωτικές του αρετές, όταν υπερασπίστηκε τις Θερμοπύλες κατά των βαρβάρων επί βασιλείας Δέκιου (238). Ως διοικητής της Ιλλυρίας κατά την εποχή των αυτοκρατόρων Βαλεριανού και Γαλλιηνού αντιμετώπισε επιτυχώς τις επί δέκα χρόνια επιδρομές των Γότθων στην περιοχή. Το 268 ανέλαβε αυτοκράτορας με την υποστήριξη των στρατιωτών του, κατόπιν εγκρίσεως της συγκλήτου και αποδεχόμενος τα αυτοκρατορικά εμβλήματα που του παρέδωσε ο Γαλλιηνός λίγο πριν το θάνατο του.

Η βασιλεία

Ο Κλαύδιος Γοτθικός, ως ικανότατος στρατιωτικός και πολιτικός, αποκατέστησε γρήγορα την ισχύ της ρωμαϊκής αυτοκρατορίας σε πολλά μέτωπα. Κατ´αρχάς επανέφερε τα εδάφη της Ισπανίας και Ναρβωνησίας συντρίβοντας τους βαρβάρους που πίεζαν ασφυκτικά τα δυτικά σύνορα της αυτοκρατορίας.  Αμέσως μετά νίκησε τους Αλαμανούς και τους Γότθους στη Ναϊσσό, (στην περίφημη μάχη της Ναϊσσού) καταστρέφοντας πολυπληθή και σημαντικό στρατό των τελευταίων , γεγονός που του προσέδωσε και τον τίτλο "Γοτθικός". Η επιτυχία του μνημονεύεται ως μία από τις μεγαλύτερες της ρωμαϊκής αυτοκρατορίας κατά των βαρβάρων. Ωστόσο δεν είχε την ίδια επιτυχία στη Γαλατία, ούτε και στην προσπάθεια αποκατάστασης της ειρήνης στην Αίγυπτο. Επίσης δεν μπόρεσε να υποτάξει τη Ζηνοβία, βασίλισσα της Παλμύρας. Στην τελευταία του στρατιωτική του προσπάθεια, την απώθηση βαρβαρικού εχθρού στον Δούναβη, προσβλήθηκε από λοιμώδη νόσο και πέθανε στο Σίρμιο (270).

Η απήχηση του στον Ρωμαϊκό λαό

Κατά τον βιογράφο του Trebellius Pollion ήταν ιδιαίτερα δημοφιλής στους Ρωμαίους. Αυτό αποδεικνύεται από την πόλη Κλαυδιούπολη που ιδρύθηκε και ανοικοδομήθηκε από τον Ρωμαίο έπαρχο της Αιγύπτου Πρόβο, στη θέση της Κυρήνης προς τιμήν του. Η μορφή του απεικονίζεται σε νομίσματα της εποχής, τα οποία στην άλλη του πλευρά απεικονίζουν τη Νίκη που του προσφέρει στέφανο.
Α2 Εθνική ποδοσφαίρου ανδρών 2019-20

Διοργάνωση

Είναι η πρώτη χρονιά της Super League 2 (Α2 Εθνική), μιας νέας κατηγορίας που δημιουργήθηκε με την αναδιάρθρωση του 2019. Οι 12 ομάδες που θα συμμετέχουν είναι οι τρείς τελευταίες (14η-16η) της Super League της προηγούμενης περιόδου, ο ηττημένος των δύο αγώνων μπαράζ, δηλαδή ο Πλατανιάς(2ος στη Football League 2018-19) που έχασε από τον ΟΦΗ (13ος στη Super League), και όσες ομάδες κατέλαβαν από την 3η θέση έως την 10η θέση της Football League 2018-19.
Έχει αποφασιστεί να διεξαχθούν αγώνες Play Off για την άνοδο και Play Out για τον υποβιβασμό με τις 6 πρώτες και 6 τελευταίες αντίστοιχα της κανονικής περιόδου. Η Εκτελεστική Επιτροπή της ΕΠΟ στις 31 Ιουλίου αποφάσισε να εγκριθεί η πρόταση της Super League 1 που προέβλεπε άνοδο μιας ομάδας απευθείας και αγώνα κατάταξης μεταξύ 13ου της Super League 1 και δεύτερου της Super League 2. H τελική απόφαση θα ληφθεί στο διαιτητικό δικαστήριο, όπου προσέφυγε η διοργανώτρια της Super League 2, Ένωση Football League. 
Η κλήρωση των αγώνων της πρώτης φάσης του πρωταθλήματος έγινε στις 28 Αυγούστου 2018. Το πρωτάθλημα αρχικά ήταν να ξεκινήσει στις 15 Σεπτεμβρίου, αλλά λόγω προβλημάτων θα ξεκινήσει στις 29 Σεπτεμβρίου  και η κανονική διάρκεια θα ολοκληρωθεί στις 1 Μαρτίου 2020 με την 22η και τελευταία αγωνιστική.
Αμρίτ Καούρ

Βιογραφία

Η Αμρίτ Καούρ γεννήθηκε στις 2 Φεβρουαρίου 1889 στο Λάκναου, του Ούταρ Πραντές (τότε United Provinces), της τότε Βρετανικής Ινδίας. Είχε επτά ακόμα αδέλφια και ήταν κόρη του Ράγια Χάνραμ Σινγκ, μέλος της πριγκιπικής οικογένειας της Καρπουρθάλα στην περιοχή του Παντζάμπ και κόρη της Ρανί Χάνραμ Σινγκ, η οποία ήταν κόρη μεικτού γάμου, η μητέρα της ήταν από την Βεγγάζη και ο πατέρας της Άγγλος.
Η Αμρίτ, γνωστή και με το παρωνύμιο "Μπίμπι" (Bibi) φοίτησε στο σχολείο θηλέων του Σέρμπορν στο Ντόρσετ της Αγγλίας και έπειτα της στο Πανεπιστήμιο της Οξφόρδης. Αφού ολοκλήρωσε την εκπαίδευσή της στην Αγγλία, επέστρεψε στην Ινδία.

Πολιτική καριέρα

Ο πατέρας της, Ράγια Χάνραμ Σινγκ, απολάμβανε την εμπιστοσύνη πολλών ηγετών των κόμματος του Ινδικού Εθνικού Κογκρέσου (INC). Μετά την επιστροφή της στην Ινδία από την Αγγλία, έδειξε ενδιαφερόταν για τον αγώνα της Ινδίας για ελευθερία μέσω των περιστασιακών επισκέψεων αυτών των ηγετών στο σπίτι του πατέρα της. Μετά από προσωπική συνάντηση με τον Μαχάτμα Γκάντι το 1918 και την Σφαγή της Jalianwala Bagh το 1919 αισθάνθηκε σύμφωνη με τις σκέψεις και το όραμά του για τη χώρα κι εντάχθηκε στο εθνικό κογκρέσο όπου εργάστηκε ως γραμματέας του Γκάντι για δεκαέξι χρόνια.
Φυλακίστηκε πολλές φορές από τις Βρετανικές αρχές για την συμμετοχή της στο κίνημα ανεξαρτησίας της Ινδίας. Έχει διατελέσει πρόεδρος της Ένωσης ταμείου εκπαίδευσης γυναικών όλης της Ινδίας, μέλος του συμβουλευτικού συμβουλίου εκπαίδευσης, ιδρυτικό μέλος της διάσκεψης γυναικών της Ινδίας, ίδρυσε το ινστιτούτο φυματίωσης της Ινδίας και το κεντρικό ινστιτούτο Ερευνών. Συμμετείχε ως μέλος της ινδικής αντιπροσωπείας στις διασκέψεις της ΟΥΝΕΣΚΟ στο Λονδίνο και το Παρίσι το 1945 και το 1946, αντίστοιχα. Το 1950 εκλέχτηκε πρόεδρος της παγκόσμιας συνέλευσης υγείας, πρώτη πρόεδρος και ιδρυτικό μέλος του ινστιτούτου ιατρικών επιστημών της Ινδίας στο Νέο Δελχί, επίσης πρόεδρος του Ινδικού ερυθρού σταυρού και πρόεδρος της εκτελεστικής επιτροπής της κοινωνίας αθενοφόρων του Αγίου Ιωάννη. Ήταν επίσης πρόεδρος της ομοσπονδίας αντισφαίρισης όλης της Ινδίας από το 1953 έως το 1958 και ιδρύτρια του εθνικού αθλητικού συλλόγου.

Καριέρα στον αθλητισμό

Στο σχολείο του Σέρμπορν όπου φοίτησε ασχολήθηκε με το χόκεϊ, κρίκετ και λακρός όπου ήταν και η αρχηγός των αντίστοιχων σχολικών ομάδων.
Επίσης ασχολήθηκε στα νεανικά της χρόνια και με την αντισφαίριση όπου ήταν πολύ καλή αθλήτρια. Ήταν φιναλίστ στο απλό στο πρωτάθλημα του Παντζάμπ στη Λαχόρη (που τότε ήταν πόλη της Ινδίας), το 1914,
Νόρθκοουτ Σίτι ΦΚ

Ιστορία

Δημιουργήθηκε το 1960 από Έλληνες της Αυστραλίας. Ο σύλλογος ήταν γνωστός ως Πρίνσες Παρκ Χέρκουλες (Princess Park Hercules) κατά τη διάρκεια της δεκαετίας του '60 και του '70. Το 2011, η Νόρθκοουτ κατέκτησε το Mirabella Cup, το πρώτου επιπέδου βικτωριανό κύπελλο. Την περίοδο 2013, η Νόρθκοουτ Σίτι κέρδισε το πρώτο πρωτάθλημα της Βικτόριαν Πρέμιερ Λιγκ, νικώντας την Μπέντλι Γκρινς στην παράταση με 3–2 στο AAMI Park.
Προεδρικές εκλογές στην Ισημερινή Γουινέα (2016)

Προεδρικές εκλογές διεξήχθησαν στην Ισημερινή Γουινέα στις 24 Απριλίου 2016. Η αρχική ημερομηνία διεξαγωγής των εκλογών ήταν τον Νοέμβριο, όμως επισπεύστηκε κατά 7 μήνες. Ο πρόεδρος Τεοδόρο Ομπιάνγκ Νγκέμα Μπασόνγκο παρέμεινε στην εξουσία λαμβάνοντας ποσοστό 93,7% των ψήφων.

Εκλογικό σύστημα

Ο πρόεδρος εκλέγεται με το πλειοψηφικό σύστημα. Έπειτα από το δημοψήφισμα για σύνταγμα που έγινε το 2011, η θητεία των προέδρων περιορίστηκε σε 2 επταετίες. Επίσης, το όριο ηλικίας για τους υποψηφίους καταργήθηκε. Επιπρόσθετα, θεσμοθετήθηκε η θέση του αντιπροέδρου που επιτρέπει στον τελευταίο να αναλαμβάνει αυτόματα την εξουσία σε περίπτωση θανάτου του προέδρου.

Διεξαγωγή

Ο πρόεδρος Τεοδόρο Ομπιάνγκ Νγκέμα Μπασόνγκο διεκδίκησε ξανά την προεδρία, με την υποστήριξη ενός δεκακομματικού συνασπισμού και αναδείχθηκε ξανά νικητής. Την περίοδο των εκλογών, βρισκόταν στην εξουσία συνεχώς από το 1979 και ήταν ο μακροβιότερος σε διάρκεια εξουσίας ηγέτης στην Αφρική.
Οι υποψήφιοι της αντιπολίτευσης ήταν όλοι νέα πρόσωπα και κανένα από τα κόμματά τους δεν είχε κοινοβουλευτική εκπροσώπηση. Κατήλθαν στις εκλογές και 3 ανεξάρτητοι υποψήφιοι, οι οποίοι επικρίθηκαν ότι η συμπερίληψή τους ήταν τυπική προκειμένου να αποκτήσει νομιμότητα η εκλογική διαδικασία. Στις εκλογές δεν έλαβε μέρος σε ένδειξη διαμαρτυρίας το Δημοκρατικό Μέτωπο της Αντιπολίτευσης ένας συνασπισμός από κόμματα αντιφρονούντων, κάνοντας λόγο για μεγάλη νίκη του Ομπιάνγκ "ως αποτέλεσμα νοθείας". Οι εκλογές εποπτεύτηκαν από την Αφρικανική Ένωση, με επικεφαλής στην ομάδα παρατηρητών τον πρώην πρόεδρο του Μπενίν, Γιαγί Μπονί.
Σάντσο της Καστίλης

Βιογραφία

Ήταν ο έκτος γιος του Φερδινάνδου Γ΄ της Καστίλης και της Ελισάβετ της Σουηβίας, κόρης του Φιλίππου δουκα της Σουαβίας και της Ειρήνης Αγγελίνας. Ο Φερδινάνδος Γ΄ ήταν γιος της Βερεγγαρίας των Ιβρέας.
Όπως και ο πέμπτος γιος του Φερδινάνδου Γ΄, ο Φίλιππος, ο Σάντσο προετοιμάστηκε για εκκλησιαστική σταδιοδρομία. Η μάμμη τους Βερεγγάρια εμπιστεύτηκε τη διαπαιδαγώγησή τους στον Ροδρίγο Χιμένεθ δε Ράδα αρχιεπίσκοπο του Τολέδο, ο οποίος έστειλε τους δύο αδελφούς στο Πανεπιστήμιο του Πάρος· είχαν διδάσκαλο τον Αλβέρτο τον μέγα.
Το 1259 έγινε αρχιεπίσκοπος του Τολέδο. Το 1260 εμφανίστηκε με αρχιεπισκοπικό σταυρό και αυτό πρόσβαλε τον αρχιεπίσκοπο της Σεβίλης, που θεώρησε ότι απειλείται η αυτονομία του. Ο Σάντσο δήλωσε ότι δεν επιθυμούσε κάτι τέτοιο. Το 1261 συμμετείχε στη Συνέλευση (Cortes) στη Σεβίλη. 
Το ίδιο έτος απεβίωσε σε ηλικία 28 ετών. Ίσως τάφηκε στον καθεδρικό του Τολέδο ή στο αββαείο της Σάντα Μαρία λα Ρεάλ δε λας Ουέλγας.
Άνκος Μάρκιος

Πόλεμοι

Με την ανάληψη της εξουσίας ξεκίνησε επιτυχώς πολέμους εναντίον των Λατίνων, οι Λατίνοι πίστευαν ότι οι Ρωμαίοι θα επιδιώξουν την ειρήνη όπως ο Νουμάς Πομπίλιος και ξεκίνησαν την επίθεση στην χώρα τους. Ο Άνκος τους έστειλε μια αντιπροσωπεία να συνομιλήσει μαζί τους αλλά εκείνοι αρνήθηκαν να τους συναντήσουν, ο Ρωμαίος βασιλιάς σαν απάντηση τους κήρυξε τον πόλεμο. Ο πόλεμος έγινε για πρώτη φορά στην Ρωμαϊκή ιστορία όπως αναφέρει ο Τίτος σύμφωνα με τις θρησκευτικές τελετές.
Ο Άνκος Μάρκιος βάδισε με ισχυρό στρατό από την Ρώμη και κατέλαβε με έφοδο την Λατινική πόλη Πολιτόριουμ, οι κάτοικοι μετακινήθηκαν στον λόφο Αβεντίνο της Ρώμης, η ίδια τακτική είχε εφαρμοστεί με τους Σαβίνους και τους Αλβανούς. Οι Λατίνοι ανακατέλαβαν το Πολατόριουμ αλλά ο Άνκος το κατέλαβε ξανά και το ισοπέδωσε, η ίδια τακτική εφαρμόστηκε και σε άλλες Λατινικές πόλεις.
Ο πόλεμος μεταφέρθηκε κατόπιν στην Λατινική πόλη Μεδουλλία, τοποθετήθηκε μια ισχυρή φρουρά και οχυρώθηκε, ο Άνκος επέστρεψε στην Ρώμη με μεγάλο αριθμό από λάφυρα. Οι περισσότεροι Λατίνοι μεταφέρθηκαν στην Ρώμη και εγκαταστάθηκαν στους πρόποδες του Αβεντινού, κοντά στον λόφο Παλατίνο.

Έργα

Ο Άνκος Μάρκιος ενσωμάτωσε στην Ρώμη τον λόφο του Ιανίκουλουμ, τον οχύρωσε και τον σύνδεσε με την πόλη μέσω της Γέφυρας του Σιμπλίκιου που περνούσε πάνω από τον Τίβερη.
Κατασκεύασε στην συνέχεια ένα χαντάκι για την προστασία της πόλης και οικοδόμησε την φυλακή των Μαμερτίνων, την πρώτη φυλακή στην Ρώμη.
Επέκτεινε σημαντικά την πόλη προς την θάλασσα και ίδρυσε το λιμάνι της Όστια με αλυκές γύρω από αυτό, κατέλαβε και ένα παραλιακό δάσος βόρεια του Τίβερη από τους Βήιους. Ανακαίνισε τον ναό του Καπιτωλινού Διός ώστε να συμπεριλαμβάνονται και οι νέες κατακτήσεις του, γιόρτασε με μεγαλοπρεπείς τελετές τις νίκες του απέναντι στους Σαβίνους και τους Βήιους.

Διαδοχή

Ο Άνκος Μάρκιος πέθανε το 24ο έτος της βασιλείας του σε ηλικία περίπου 60 ετών από φυσικές αιτίες.
Τον Άνκος Μάρκιος διαδέχθηκε ο Ταρκύνιος ο Πρεσβύτερος που δολοφονήθηκε αργότερα από τους γιους του επειδή πίστευαν ότι τους έκλεψε τον θρόνο. Στην Ρωμαϊκή δημοκρατία και την Ρωμαϊκή αυτοκρατορία το γένος των Μάρκιος τον τιμούσε σαν γενάρχη του.
Πανελλήνιο πρωτάθλημα στίβου ανδρών 1996

Το 82ο Πανελλήνιο πρωτάθλημα στίβου ανδρών 1996 διεξήχθη στο Ολυμπιακό Στάδιο Αθήνας στις 15 και 16 Ιουνίου μαζί με το αντίστοιχο πανελλήνιο πρωτάθλημα στίβου γυναικών 1996. Η ατμόσφαιρα ήταν πανηγυρική αφού συμπληρώνονταν εκατό χρόνια από τη διεξαγωγή των Α΄ πανελληνίων αγώνων στίβου το 1896. Υπήρξε ρεκόρ συμμετοχής αθλητών (900 άνδρες-γυναίκες) και σωματείων (135). Αγωνιστικά σημειώθηκαν πέντε πανελλήνια ρεκόρ (δύο ανδρικά, τρία γυναικεία) και πολλές καλές επιδόσεις.
Το πρωτάθλημα μαραθωνίου διεξήχθη στις 17 Μαρτίου στο Αγρίνιο. Χωριστά διεξήχθησαν, επίσης, τα πρωταθλήματα δεκάθλου (έγινε στο Στάδιο Καραϊσκάκη στις 27 και 28/5) και βάδην αλλά τα αποτελέσματά τους υπολογίστηκαν στη βαθμολογία.
Στη μάχη της βαθμολογίας επικράτησε ο Πανελλήνιος Γ.Σ. για έκτη συνεχόμενη χρονιά και 27η συνολικά. Παράλληλα, έκανε το "νταμπλ" (το πέμπτο συνεχόμενο), αφού κατέκτησε και το γυναικείο πρωτάθλημα.